Həftəbecər turşusu

Ərzaqlar 
2 litrlik banka üçün
 500 qr badımcan (təxminən 3 ədəd) — kiçik kublara doğranmış
 1 kq (1 orta boy) kələm — yarı bölünüb nazik-nazik doğranmış
 250 qr (2 ədəd) yaşıl bibər — iri-iri doğranmış
 1 acı bibır (əgər turşunuzun bir az acı olmasını istəyirsinizsə istifadə edin) — iri-iri doğranmış
 500 qr (4 ədəd) göy pomidor — iri-iri doğranmış
 500 qr (4 ədəd) yerkökü — uzunsov nazik-nazik doğranmış (digər tərəvəzlər kimi də doğraya da bilərsiniz)
 1 kərəvizin sapı — iri-iri doğranmış
 1 baş sarımsaq — doğranmış
 1 stəkan xırda doğranmış nanə
 1 stəkan xırda doğranmış cəfəri
 4 xörək qaşığı duz
 təxminən 300 ml (1/3 litr) və ya bankanı dolduracaq qədər sirkə

 Hazırlanma qaydası 
1. Doğranmış badımcanı aşsüzənə yığın və üstünə təxminən 2 xörək qaşığı duz səpin. Üzərinə ağırlıq (qapaq və ya qab) qoyun və 20 dəqiqə müddətində kənarda saxlayın. Sonra badımcanları yuyun, yaxşıca süzün, suyunu sıxın və qalın salfet və ya kağız dəsmalla qurulayın.

2. Doğradığınız bütün tərəvəz və göyərtiləri iri ləyənə qoyun. Üstünə 2 xörək qaşığı duz səpin və əlinizlə ərzaqları yaxşıca qarışdırın. 20 dəqiqə müddətinə kənara qoyun. Bu müddət ərzində tərəvəzlər sulanacaq.

3. Tərəvəzləri əlinizlə sıza-sıxa suyunu çıxardın. Sıxılmış ərzaqları bankaya doldurun. Üstünə sirkə töküb bankanı bağlayın. Turşunu sərin yerə qoyun. 1–2 həftəyə hazırdır.

 Mənbə 
 Həftəbecər Turşusu

Kateqoriya:Turşu (qida)